3.Агония.Клинична смърт.Биологична смърт.

Смъртта е биологично понятие - израз на необратимото прекратяване на основните жизнени функции на организма. Със спирането на дишането и кръвообращението се преустановява пренасянето на кислород и хранителни вещества към органите

Смъртта не е еднообразен биологичен процес. Тя може да настъпи в резултат на различни причини и механизми и да се прояви по различен начин.

В зависимост от причините, които предизвикват настъпването на смъртта, различаваме следните видове смърт:

Естествена смърт - тя се среща сравнително рядко. Последица е на биологичното остаряване на организма. Явява се като резултат на постепенно "износване" и физиологично изхабяване на органните структури. Този процес започва сравнително рано и се засилва през време на стареенето и особено по време на старостта /след 75-годишна възраст/.

Агонална смърт - настъпва след сравнително по-дълъг период от време, който може да протече от минути до часове и дни.

Клиничната смърт настъпва след спиране на дишането и сърдечната дейност, което невинаги става мигновено. То често се предшества от агония ,която отразява некоординираните действия на хомеостатичните системи в терминалната фаза.

Този период трае различно дълго време - от минути до няколко часа. Приложените лечебни мероприятия през това време могат да възвърнат правилната сърцева и дихателна дейност, даже когато те са спрели за 5-6 минути. Прилагането на комплекс от лечебни мероприятия при тези състояния се нарича реанимация. Изучаването на терминалните жизнени явления и на клиничната смърт, както и на средствата за борба с тях съставят обектите на реанимацията. Протичането на тези състояния се определя от продължителността на мозъчната хипоксия. Тя води до тежко увреждане на мозъчните клетки и преходни или трайни нервно-психични смущения у преживелите клиничната смърт.

Биологичната смърт последва клиничната смърт и настъпва за различните тъкани в различен срок от време. При нея спират всички физиологични функции.