Тема: 43 Деформираща артроза

Деформиращата артроза е хронично дегенеративно заболяване на ставите. Тя бива първична и вторична. Първичната се среща предимно в напреднала възраст и появата и развитието й се обясняват с нарушена обмяна на веществата, с възрастова дегенерация, с нарушено кръвоснабдяване на ставните повърхности на костите и др. Освен това оказва влияние и по-голямото натоварване на ставите при тежък физически труд, спорт и др. Вторичната артроза се среща при стави, засегнати преди това от друго заболяване – костно-ставна туберкулоза, остеохондропатия, травматични и вродени изкълчвания, вътреставни счупвания и др. На местата с най-голямо натоварване ставният хрущял претърпява значителни трофичин промени – става по-мек, загубва блясъка и гладкостта си, изтънява, напуква се и постепенно се заличава напълно.

Клинична картина
Характеризира се предимно с местни признаци от страна на засегнатата става.
Първият и постоянен симптом е болката. Най-напред тя се появява при функционално натоварване на ставата. С напредване на заболяването болката се засилва при ходене, но намалява или изчезва при покой. След това се появява постоянна болка както при физическо натоварване на ставите, така и при почивка. Тя се влияе често и от промяната в атмосферните условия. Друг характерен признак е ограничаването на движението в ставата.

Лечение
Бива консервативно и оперативно. При изостряне на болката се препоръчват относителен покой, физиопроцедури и обезболяващи средства. При долните крайници се използват помощни средства за движение и отбременяване на ставата. Използват се различни екстензии, физиотерапия и рехабилитация.